**Ana Ivanović** (s. 6. marraskuuta 1987 Belgrad, Jugoslavia) on serbialainen tennispelaaja. Ivanović oli kesällä 2008 yhteensä 12 viikon ajan WTA:n maailmanlistan ykköseksi sijoitettu pelaaja. Hän voitti 15 WTA-turnausta kaksinpelissä, joista yksi on Grand Slam -turnauksen voitto Ranskan avoimista 2008. Hän lopetti uransa kauteen 2016.

Uran alku
---------

Ana Ivanović aloitti tenniksen pelaamisen viisivuotiaana katseltuaan lajia televisiosta. Erityisesti hän oli kiinnostunut Monica Selesin otteista. Niinpä hän pyysi vanhemmiltaan, että saisi ilmoittautua paikalliseen tenniskouluun. Pian tämän jälkeen isä antoi hänelle mailan lahjaksi, ja palava innostus lajiin sai alkunsa.

Junioriaikana ITF rahoitti sodan runtelemasta maasta tulleen Ivanovićin kiertuematkoja. Naton Belgradiin 1999 Kosovon sodan aikana kohdistamat pommitukset saivat nuoren Anan pelon valtaan. Hän kuitenkin omien sanojensa mukaan tottui vähitellen tilanteeseen ja tajusi, että vain tiettyjä rakennuksia pommitetaan. Niinpä kuukauden tauon jälkeen harjoittelu sai jatkua.

Pelaajaura
----------

### Nousu tenniksen huipulle (2005–2006)

Ana Ivanović vuonna 2007.
Ivanovićin läpimurto tapahtui vuonna 2005, jolloin hän otti ensimmäisen WTA-turnausvoittonsa Canberrassa. Hän pääsi tuolloin kilpailuun kolmen karsintakierroksen kautta. Turnauksen finaalissa hän voitti Melinda Czinkin. Samana vuonna hän sijoittui ensimmäistä kertaa maailmanlistalla kahdenkymmenen parhaan joukkoon. Jo edellisen vuoden aikana hän oli noussut kyseisellä listalla peräti 608 sijaa. Australian avoimissa 2005 hän hävisi kolmannella kierroksella Amélie Mauresmolle. Helmikuussa hän hävisi Dohan turnauksessa Mauresmolle ja maaliskuussa Miamin turnauksen puolivälierässä. Ranskan avoimissa 2005 hän selvisi puolivälieriin asti voitettuaan kolmannella kierroksella Amélie Mauresmon ja neljännellä kierroksella Francesca Schiavonen. Puolivälierässä hän hävisi Nadja Petrovalle.

Vuoden 2006 Ivanović aloitti Hopman Cupilla, jossa hän pelasi yhdessä Novak Đokovićin kanssa. He eivät onnistuneet pääsemään finaaliin asti. Australian avoimissa hän hävisi toisella kierroksella Samantha Stosurille. Ranskan avoimissa Ivanović pääsi kolmannelle kierrokselle asti, mutta hävisi sen Anastasija Myskinalle. Wimbledonissa hän hävisi neljännellä kierroksella Amélie Mauresmolle. Toisen turnausvoittonsa Ivanović otti elokuussa 2006, kun hän voitti Canada Mastersin finaalissa entisen maailmanlistan ykköspelaajan, Martina Hingisin. Yhdysvaltain avoimissa hän kuitenkin hävisi kolmannella kierroksella Serena Williamsille.

### Maailmanlistan ykköseksi ja Ranskan avointen voitto (2007–2008)

Vuoden 2007 Australian avoimissa Ivanović hävisi kolmannella kierroksella Vera Zvonarjovalle. Seuraavassa turnauksessaan, Tokiossa, hän pääsi finaaliin asti voitettuaan puolivälierässä neljänneksi sijoitetun maannaisensa, Jelena Jankovićin ja välierässä ykköseksi sijoitetun Marija Šarapovan. Finaalissa hän hävisi toiseksi sijoitetulle Martina Hingisille. Oltuaan liki kaksi vuotta jatkuvasti maailmanlistan Top 20:ssä Ivanović onnistui viimein murtautumaan kymmenen parhaan joukkoon voitettuaan Berliinissä pelatun Saksan turnauksen 13. toukokuuta 2007. Finaalissa hän voitti Svetlana Kuznetsovan luvuin 3–6, 6–4, 7–6(4). 7. kesäkuuta 2007 Ivanović eteni Ranskan avoimissa loppuotteluun voitettuaan Marija Šarapovan välierässä. Näin hänestä tuli ensimmäinen serbialainen pelaaja, joka on selvinnyt Grand Slam -turnauksen finaaliin. Loppuottelussa hän hävisi kaksi aiempaa mestaruutta voittaneelle Justine Heninille suoraan kahdessa erässä lukemin 6–1, 6–2. Wimbledonissa Ivanović pääsi välieriin asti, jossa hävisi Venus Williamsille. Seuraavassa turnauksessaan, Los Angelesissa hän otti uransa neljännen turnausvoittonsa voittamalla finaalissa Nadja Petrovan. Yhdysvaltain avoimissa hän hävisi neljännellä kierroksella Venus Williamsille. Viidennen turnausvoittonsa Ivanović otti Luxemburgissa, jonka finaalissa hän voitti Daniela Hantuchován.

Tammikuussa 2008 Ivanović pääsi toisen kerran urallaan Grand Slam -turnauksen loppuotteluun voittamalla Australian avointen välierissä Daniela Hantuchován 0–6, 6–3, 6–4. Hän kuitenkin hävisi finaalissa Marija Šarapovalle lukemin 7–5, 6–3. Turnauksen jälkeen hän nousi WTA:n maailmanlistalla toiseksi edellään vain Justine Henin. Maaliskuussa hän voitti Indian Wells Masters -turnauksen loppuottelussa Svetlana Kuznetsovan luvuin 6–4, 6–3 ja saavutti uransa kuudennen kaksinpelin WTA-turnausvoiton. Vuoden 2008 Ranskan avoimissa Ivanović oli sijoitettu kakkoseksi Marija Šarapovan jälkeen. Hän selviytyi loppuotteluun voitettuaan välierissä maannaisensa Jelena Jankovićin erin 6–4, 3–6, 6–4. Šarapovan aikaisen putoamisen vuoksi jo pelkkä finaaliin pääsy riitti varmistamaan Anan nousun maailmanlistan ykköseksi. Hänen loppuotteluvastustajansa oli Dinara Safina, jonka hän voitti luvuin 6–4, 6–3. Turnauksen jälkeen julkaistulla rankinglistalla Ivanović nousi ensimmäisenä Serbiaa edustavana pelaajana maailman ykköspelaajaksi. Ykkössijoitettuna Ivanović ei menestynyt vuoden 2008 viimeisissä Grand Slam -turnauksissa. Wimbledonissa hän hävisi kolmannella kierroksella Zheng Jielle eräluvuin 1–6, 4–6, ja Yhdysvaltain avoimissa jo toisella kierroksella Julie Coinille lukemin 3–6, 6–4, 3–6. Pekingin olympialaisiin hän ei loukkaantumisensa vuoksi osallistunut. Kauden loppupuolella hän otti vielä uransa kahdeksannen turnausvoittonsa voittamalla Linzin finaalissa Vera Zvonarjovan.

### Pudotusta maailmanlistalla ja kaksi turnausvoittoa (2009–2010)

Ana Ivanović Stanfordissa vuonna 2009.
Vuoden 2009 Australian avoimissa Ivanović putosi jatkosta kolmannella kierroksella hävittyään Alisa Kleibanovalle. Indian Wellsissä hän pääsi finaaliin, mutta hävisi sen Vera Zvonarjovalle. Maailmanlistan kahdeksantena Ranskan avoimiin lähtenyt Ivanović hävisi neljännellä kierroksella sijaa huonommin maailmanlistalla olleelle Viktoryja Azarenkalle. Wimbledonissa hän hävisi jälleen Venus Williamsille, tosin tällä kertaa luovuttamalla toisessa erässä. Tämän jälkeen koko loppukausi meni ilman merkittäviä voittoja ja Ivanović alkoi pudota maailmanlistalla.

Kauden 2010 avanneeseen Brisbanen turnaukseen Ivanović lähti maailmanlistan sijalta 21. Hän voitti viiteen kuukauteen ensimmäisen ottelunsa, kun ensimmäisellä kierroksella hän päihitti Jelena Dokićin. Ivanović jatkoi hyviä pelejään ja voitti toisella kierroksella Timea Bacsinszkyn sekä puolivälierässä Anastasija Pavljutšenkovan. Välierässä kuitenkin paluun tenniskentille tehnyt Justine Henin päihitti Ivanovićin. Ivanović eteni vuoden 2010 Australian avoimissa toiselle kierrokselle, jossa hän hävisi argentiinalaiselle Gisela Dulkolle. Toukokuussa maailmanlistan sijalla 58 ollut Ivanović pääsi Rooman turnauksessa pitkästä aikaan välieriin asti. Välierässä hän hävisi María José Martínez Sánchezille. Ranskan avoimissa hän putosi jatkosta toisella kierroksella hävittyään Alisa Kleibanovalle. Wimbledonissa hän kärsi tappion avauskierroksella Shahar Pe'erille.

Elokuussa hän pääsi jälleen välieriin asti Cincinnatissa, jossa hän hävisi Kim Clijstersille. Yhdysvaltain avoimissa hän pääsi neljännelle kierrokselle asti, mutta hävisi jälleen Clijstersille. Lokakuussa Ivanovićin pelissä näkyi piristymisen merkkejä, ja hän pääsi puolivälierään Pekingissä, jossa hävisi turnauksen voittaneelle Tanskan Caroline Wozniackille. Seuraavalla viikolla Ivanović pääsi yli puolentoista vuoden tauon jälkeen finaaliin Linzin turnauksessa. Finaalissa hän voitti Patty Schnyderin 6–1, 6–2. Näin Ivanović otti ensimmäisen turnausvoittonsa kahden vuoden tauon jälkeen. Edellinen turnausvoitto tuli myös Linzistä. Marraskuussa kauden päättävässä WTA Tournament of Championsissa Ivanović pääsi finaaliin voittamalla Anastasia Pavljutšenkovan ja 23-vuotissyntymäpäivänään pelatussa välierässä Kimiko Date Krummin. Finaalissa hän voitti Alisa Kleibanovan, ja otti näin kauden toisen ja uransa kymmenennen turnausvoiton. Samalla hän nousi takaisin maailmanlistalla 20:n parhaan joukkoon.

### Heikosti sujuneet Grand Slam -turnaukset (2011)

Ivanović aloitti kauden Hopman Cupilla, jossa hän pelasi yhdessä Novak Đokovićin kanssa. He selvittivät tiensä turnauksen loppuotteluun, mutta Serbia joutui vetäytymään loppuottelusta, koska Ivanović loukkaantui edellisessä ottelussa. Australian avoimissa Ivanović hävisi heti avauskierroksella Jekaterina Makarovalle. Lähes kolme tuntia kestänyt ottelu päättyi Makarovan voittoon luvuin 3–6, 6–4, 10–8. Maaliskuussa Ivanović pääsi puolivälieriin Indian Wells Masters -turnauksessa. Turnauksen kolmannella kierroksella hän voitti Barbora Záhlavová-Strýcován ja neljännellä kierroksella maannaisensa, Jelena Jankovićin. Puolivälierässä hän kuitenkin hävisi Marion Bartolille suoraan kahdessa erässä. Sony Ericsson Open -turnauksen neljännellä kierroksella Ivanović hävisi tiukan taistelun jälkeen Kim Clijstersille luvuin 6–7(4), 6–3, 6–7(5). Madridin turnauksessa Ivanović hävisi avauskierroksella Bethanie Mattek-Sandsille.

Rooman turnauksessa Ivanović voitti Nadja Petrovan, mutta hävisi toisella kierroksella Yanina Wickmayerille luvuin 6–2, 6–7(4), 3–6. Ranskan avointen ensimmäisellä kierroksella Ivanović hävisi Johanna Larssonille luvuin 7–6, 0–6, 6–2. Edellisellä viikolla Ivanović joutui jäämään pois Strasbourgin turnauksesta rannevamman vuoksi. AEGON Classic -turnauksessa Ivanović pääsi ensimmäisen kerran tänä vuonna välieriin. Turnauksen kolmannella kierroksella hän voitti Rebecca Marinon ja puolivälierissä Mirjana Lučićin. Välierissä hän kuitenkin hävisi Daniela Hantuchoválle. Wimbledonissa Ivanović pääsi ensimmäistä kertaa tänä vuonna Grand Slam -turnauksessa avauskierrosta pidemmälle. Ensimmäiset kaksi kierrosta hän voitti helposti kahdessa erässä Melanie Oudinia ja Eléni Daniilídouta vastaan, mutta hävisi kolmannella kierroksella Petra Cetkovskálle. Heinäkuun lopussa pelikentille palattuaan Ivanović hävisi Stanfordin turnauksen ensimmäisellä kierroksella Ayumi Moritalle. Seuraavalla viikolla Ivanović voitti Carlsbadin turnauksen toisella kierroksella Moritan. Ivanović pääsi turnauksessa välieriin asti, jossa hän hävisi ykköseksi sijoitetulle Vera Zvonarjovalle luvuin 7–5, 4–6, 4–6. Seuraavalla viikolla Canada Mastersissa Ivanović hävisi kolmannella kierroksella Roberta Vincille.

Yhdysvaltain avoimissa Ivanović eteni neljännelle kierrokselle, jossa hän hävisi loukkaantumisten jälkeen paluuta huipulle tekevää Serena Williamsia vastaan luvuin 3–6, 4–6. Yhdysvaltain avointen jälkeen Ivanović pelasi Tokion WTA-turnauksessa, jossa hän hävisi kolmannella kierroksella Marija Kirilenkolle. Seuraavalla viikolla Ivanović selviytyi puolivälieriin China Openissa voitettuaan kolmannella kierroksella kolmanneksi sijoitetun Vera Zvonarjovan. Puolivälierissä hän hävisi Agnieszka Radwańskalle luovutettuaan toisessa erässä. Marraskuun alussa Ivanović voitti toisen kerran peräkkäin Commonwealth Bank Tournament of Championsin voitettuaan syntymäpäivänään pelatussa loppuottelussa Anabel Medina Garriguesin luvuin 6–3, 6–0. Villillä kortilla turnaukseen päässeelle Ivanovićille tämä oli kauden ensimmäinen turnausvoitto.

### Nousu kohti kärkikymmenikköä (2012)

Ivanović aloitti kautensa Brisbanen turnauksessa, jossa hän hävisi toisella kierroksella Kim Clijstersille. Australian avoimissa hän selviytyi neljännelle kierrokselle voitettuaan kolme pelaajaa maailmanlistan 50:n parhaan ulkopuolelta. Neljännellä kierroksella hän hävisi maailmanlistan kakkoselle, Petra Kvitoválle. Indian Wellsissä Ivanović saavutti kauden ensimmäisen välieräpaikkansa voitettuaan kolmannella kierroksella Caroline Wozniackin ja puolivälierässä Marion Bartolin. Välierässä Marija Šarapova voitti häntä vastaan ensimmäisen erän, ja toisessa erässä Ivanović joutui luovuttamaan loukattuaan pakaralihaksensa. Ranskan avoimissa Ivanović pääsi kolmannelle kierrokselle, jossa hän hävisi kolmieräisen ottelun Sara Erranille. Wimbledonissa hän hävisi neljännellä kierroksella Viktoryja Azarenkalle. Lontoon olympialaisissa Ivanović hävisi kolmannella kierroksella Kim Clijstersille 54 minuutissa.

Olympialaisten jälkeen Ivanović pelasi Montrealin turnauksessa, jossa hän hävisi toisella kierroksella Roberta Vincille 0–6, 0–6. Tämä oli Ivanovićin ensimmäinen puhtaasti häviämä ottelu hänen urallaan. Yhteensä hänellä oli ottelussa kolme pelipalloa. Yhdysvaltain avoimissa Ivanović pääsi ensimmäistä kertaa neljään vuoteen Grand Slam -turnauksessa puolivälieriin. Viimeksi voitettuaan Ranskan avoimet 2008, hän pääsi yhtä pitkälle. Puolivälierissä hän hävisi Serena Williamsille suoraan kahdessa erässä. Kauden lopussa Ivanović pääsi puolivälieriin Linzin turnauksessa ja välieriin Moskovan turnauksessa.

### Hyviä tuloksia massalla (2013)

Ivanović aloitti kauden 2013 Hopman Cupilla, jossa hän pääsi Novak Đokovićin kanssa loppuotteluun. He hävisivät kuitenkin Espanjalle. Australian avoimissa Ivanović hävisi neljännellä kierroksella Agnieszka Radwańskalle. Seuraavaksi hän pelasi ykköseksi sijoitettuna Pattayan turnauksessa, mutta hävisi heti ensimmäisellä kierroksella Ayumi Moritalle. Dohan turnauksessa hän hävisi kolmannella kierroksella Radwańskalle. Indian Wellsissä Ivanović hävisi kolmannella kierroksella Mona Barthelille. Miamin turnauksessa Ivanović hävisi neljännellä kierroksella Sara Erranille. Huhtikuussa hän eteni puolivälieriin Stuttgartin massakentällä pelattavassa turnauksessa, jossa hän hävisi kolmessa erässä ykköseksi sijoitetulle Marija Šarapovalle. Toukokuussa pelatussa Madridin turnauksessa Ivanović pääsi välieriin, jossa hän hävisi jälleen Marija Šarapovalle. Tämä oli Šarapovan kuuden peräkkäinen voitto Ivanovićista. Seuraavalla viikolla Roomassa Ivanović hävisi ensimmäisen kierroksen ottelunsa Urszula Radwańskaa vastaan. Ranskan avoimissa Ivanović pääsi neljännelle kierrokselle, jossa hän hävisi Agnieszka Radwańskalle. Tämä oli Ivanovićin seitsemäs peräkkäinen tappio Radwańskaa vastaan. Wimbledonissa Ivanović hävisi toisella kierroksella Eugenie Bouchardille. Carlsbadin turnauksessa Ivanović pääsi välieriin, jossa hän hävisi Viktoryja Azarenkalle. Yhdysvaltain avoimissa hän eteni neljännellä kierrokselle asti, jossa tuli tappio jälleen Azarenkaa vastaan. Lokakuussa Ivanović eteni loppuotteluun Linzin turnauksessa, mutta hävisi sen Angelique Kerberille. Hän päätti kautensa Sofian turnaukseen, jossa eteni välieriin saakka.

### Neljä turnausvoittoa (2014)

Ivanović aloitti kautensa Aucklandin turnauksella, jossa hän eteni loppuotteluun. Loppuottelussa hän päihitti Venus Williamsin kolmessa erässä. Viimeksi hän oli saavuttanut turnausvoiton yli kaksi vuotta sitten. Australian avoimissa Ivanović pääsi puolivälieriin, jossa hävisi Eugenie Bouchardille. Maalis-huhtikuun vaihteessa pelatussa Monterreyn turnauksessa Ivanović saavutti kauden toisen turnausvoittonsa päihitettyään loppuottelussa Jovana Jakšićin. Huhtikuussa Ivanović saavutti kauden kolmannen loppuottelupaikkansa Stuttgartin turnauksessa, jossa hän kuitenkin hävisi Marija Šarapovalle kolmessa erässä. Madridissa hän hävisi puolivälierissä Simona Halepille. Rooman turnauksessa Ivanović pääsi välieriin, jossa hävisi Serena Williamsille. Ranskan avoimissa hän hävisi kolmannella kierroksella Lucie Šafářoválle. Kesäkuussa pelatussa Birminghamin turnauksessa Ivanović saavutti kauden kolmannen turnausvoittonsa voitettuaan loppuottelussa Barbora Záhlavová-Strýcován. Wimbledonissa hän hävisi kolmannella kierroksella Sabine Lisickille. Stanfordissa hän hävisi puolivälierissä Serena Williamsille ja Montrealiassa toisella kierroksella Coco Vandeweghelle. Elokuussa pelatussa Cincinnatin turnauksessa Ivanović hävisi loppuottelussa Serena Williamsille. Yhdysvaltain avoimissa hän hävisi toisella kierroksella Karolína Plíškoválle. Syyskuussa Ivanović saavutti kauden neljännen turnausvoittonsa voitettuaan Tokion turnauksen loppuottelussa Caroline Wozniackin. Syys-lokakuun vaihteessa hän eteni välieriin Pekingissä.

### Vaisumpi kausi (2015)

Ivanović aloitti kauden Brisbanen turnauksessa, missä eteni loppuotteluun, jossa Sharapova oli vahvempi kolmessa erässä. Australian avoimissa hänen pelinsä päättyivät avauskierroksen tappioon Lucie Hradeckáa vastaan. Ranskan avoimissa Ivanović pääsi välieriin, jossa tuli tappio Lucie Šafářoválle. Wimbledonissa hän hävisi toisella kierroksella Bethanie Mattek-Sandsille. Yhdysvaltain avoimissa Dominika Cibulková voitti hänet avauskierroksella.

### Viimeinen kausi (2016)

Ivanović hävisi ensimmäisellä kierroksella sekä Aucklandissa että Sydneyssä. Australian avoimissa hän eteni kolmannelle kierrokselle, missä Madison Keys pudotti hänet jatkosta. Seuraavaksi hän eteni välieriin Pietarissa ja puolivälieriin Dubaissa. Ranskan avoimissa Ivanovic hävisi kolmannella kierroksella Elina Svitolinalle ja Wimbledonissa avauskierroksella Jekaterina Aleksandrovalle. Olympialaisissa tuli avauskierroksen tappio Carla Suárez Navarroa vastaan. Hänen uransa viimeiseksi otteluksi jäi Yhdysvaltain avointen avauskierroksen tappio Denisa Allertoválle. Hän ilmoitti uransa lopettamisesta joulukuussa 2016 oltuaan maailmanlistan sijalla 63. Hän kertoi lopettamisen syyksi loukkaantumiset, ja että pystyy pelaamaan vain ollessaan huipputasolla.

### Muuta

Kaikilla alustoilla viihtyvän Ivanovićin vahvuuksiin kuuluu kämmenlyönti. Rystylyönnin Ivanović tekee yleensä kahdella kädellä. Hänellä on myös erittäin hyvä syöttö.
Kaksinpelin ohella hän on osallistunut nelinpeliturnauksiin ystävänsä Marija Kirilenkon kanssa. Novak Đoković on ollut Ivanovićin hyvä ystävä jo heidän nuoruudestaan lähtien. Helmikuussa 2010 Ivanović ilmoitti, että hänen valmentajanaan on aloittanut Steffi Grafin entinen valmentaja Heinz Günthardt. He kuitenkin päättivät yhteistyön lokakuun lopussa 2010, koska Ivanović sanoi haluavansa valmentajakseen henkilön, joka pystyy kiertämään hänen kanssaan jokaisen turnauksen. Kesäkuussa 2011 Ivanović palkkasi uudeksi valmentajakseen Britannian tennisliitossa toimineen Nigel Searsin.

Tammikuussa 2008 Ivanović teki nelivuotisen sopimuksen Yonex -mailavalmistajan kanssa ja on pelannut uudella mailalla vuodesta 2008 lähtien. Ennen sitä hän oli käyttänyt koko uransa ajan Wilsonin mailaa.

Ivanović meni naimisiin saksalaisen jalkapalloilijan, Bastian Schweinsteigerin kanssa heinäkuussa 2016. Syyskuussa 2017 uutisoitiin Ivanovićin olevan raskaana ja odottavan esikoistaan. Poikalapsi syntyi maaliskuussa 2018.

Turnausvoitot
-------------

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Voitot turnausluokittain |
| --- |
| Grand Slam (1) |
| WTA Tour Championships (0) |
| Tournament of Champions (2) |
| Premier Mandatory & Premier 5 / WTA 1000 (3) |
| Premier / WTA 500 (5) |
| International / WTA 250 (4) |

 | 

| Voitot kenttätyypeittäin |
| --- |
| Kova (12) |
| Massa (2) |
| Ruoho (1) |
| Matto (0) |
| s = sisäkenttä |

 |

### Kaksinpelit (15)

|  |  |  |  |  |  |
| --- | --- | --- | --- | --- | --- |
| **N:o** | **Pvm** | **Turnaus** | **Kenttä** | **Finaalivastustaja** | **Erävoitot** |
| 1. | 15. tammikuuta 2005 | Canberra, Australia | Kova | Unkari Melinda Czink | 7–5, 6–1 |
| 2. | 20. elokuuta 2006 | Montréal, Kanada | Kova | Sveitsi Martina Hingis | 6–2, 6–3 |
| 3. | 13. toukokuuta 2007 | Berliini, Saksa | Massa | Venäjä Svetlana Kuznetsova | 3–6, 6–4, 7–6(4) |
| 4. | 12. elokuuta 2007 | Los Angeles, Yhdysvallat | Kova | Venäjä Nadja Petrova | 7–5, 6–4 |
| 5. | 30. syyskuuta 2007 | Luxemburg, Luxemburg | Kova (s) | Slovakia Daniela Hantuchová | 3–6, 6–4, 6–4 |
| 6. | 23. maaliskuuta 2008 | Indian Wells, Yhdysvallat | Kova | Venäjä Svetlana Kuznetsova | 6–4, 6–3 |
| 7. | 8. kesäkuuta 2008 | Ranskan avoimet, Ranska | Massa | Venäjä Dinara Safina | 6–4, 6–3 |
| 8. | 26. lokakuuta 2008 | Linz, Itävalta | Kova (s) | Venäjä Vera Zvonarjova | 6–2, 6–1 |
| 9. | 17. lokakuuta 2010 | Linz, Itävalta | Kova (s) | Sveitsi Patty Schnyder | 6–1, 6–2 |
| 10. | 7. marraskuuta 2010 | Bali, Indonesia | Kova (s) | Venäjä Alisa Kleibanova | 6–2, 7–6(5) |
| 11. | 6. marraskuuta 2011 | Bali, Indonesia | Kova (s) | Espanja Anabel Medina Garrigues | 6–3, 6–0 |
| 12. | 4. tammikuuta 2014 | Auckland, Uusi-Seelanti | Kova | Yhdysvallat Venus Williams | 6–2, 5–7, 6–4 |
| 13. | 6. huhtikuuta 2014 | Monterrey, Meksiko | Kova | Serbia Jovana Jakšić | 6–2, 6–1 |
| 14. | 15. kesäkuuta 2014 | Birmingham, Yhdistynyt kuningaskunta | Ruoho | Tšekki Barbora Záhlavová-Strýcová | 6–3, 6–2 |
| 15. | 21. syyskuuta 2014 | Tokio, Japani | Kova | Tanska Caroline Wozniacki | 6–2, 7–6(2) |

Lähteet
-------

1. 1 2 3 4 5 6 7 8 9 10 11 12 13 14 15 16 17 18 19 20 21 22  Ana Ivanovic *wtatour.com*. WTA Tour. Viitattu 5.5.2013. (englanniksi)
2. ↑  Entinen maailman tennisykkönen ilmoitti lopettavansa *mtv.fi*. Viitattu 28.12.2016.
3. 1 2  Ana Ivanovic Bio The Ana Ivanovic official website. Viitattu 8.6.2007. (englanniksi)
4. ↑  Kate Kirwan: Are you being Serbed?  7.6.2007. The Herald.  Arkistoitu 9.6.2007. Viitattu 9.6.2007. (englanniksi)
5. ↑  Stephen Bierley: Fastest riser through the ranks  15.6.2005. The Guardian. Viitattu 9.6.2007. (englanniksi)
6. ↑  USA Advance to Another Hopman Cup Final hopmancup.com. Viitattu 17.10.2010. (englanniksi)
7. ↑  Ivanovic triumphs at German Open  13.5.2007. BBC. Viitattu 8.6.2007. (englanniksi)
8. ↑  Ivanovic pudotti Šarapovan, finaalissa vastaan Henin  7.6.2007. Helsingin Sanomat. Viitattu 8.6.2007.
9. ↑  Heninin hermot pitivät Ranskan avointen finaalissa  9.6.2007. Helsingin Sanomat. Viitattu 9.6.2007.
10. ↑  Ivanovic sets up Sharapova final  24.1.2008. BBC SPORT. Viitattu 24.1.2008. (englanniksi)
11. ↑  Sharapova Australian avointen mestari  26.1.2008. YLE. Viitattu 26.1.2008.
12. ↑  Ivanovicin kausi 2010 alkoi voitolla MTV3. Viitattu 5.1.2010.
13. ↑  Breakthrough for Ivanovic Sky Sports. Viitattu 17.10.2010. (englanniksi)
14. ↑  Ivanovic to meet Kleybanova in Bali showdown The Jakarta Post. Viitattu 7.11.2010. (englanniksi)
15. ↑  Ivanovic Wins Bali, Returns To Top 20 WTA Tour. Viitattu 7.11.2010. (englanniksi)
16. ↑  Ivanovic hurt, Belgium replaces Serbia in Hopman Cup final cbbsports.com. Viitattu 14.3.2011. (englanniksi)
17. ↑  Makarova upsets Ivanovic in marathon, Clijsters sails through tennisearth.com.  Arkistoitu 28.1.2011. Viitattu 18.1.2011. (englanniksi)
18. ↑  Tennis-Open-Former champion Ivanovic bows out in first round reuters.com.  Arkistoitu 27.5.2011. Viitattu 24.5.2011. (englanniksi)
19. ↑  Serena Williams jyräsi puolivälieriin *Ilta-Sanomat (is.fi)*.  5.9.2011. Sanoma Media Finland Oy.  Arkistoitu 13.12.2022. Viitattu 13.12.2022.
20. ↑  Ivanovic Reaches QFs, Petkovic Battles Back *wtatennis.com*. WTA. Viitattu 7.10.2011. (englanniksi)
21. ↑  Ivanovic's retirement sends Radwanska to China Open semis xinhuanet.com. Viitattu 7.10.2011. (englanniksi)
22. ↑  Birthday Girl Ivanovic Celebrates, Bali Style *wtatennis.com*. WTA. Viitattu 6.11.2011. (englanniksi)
23. ↑  Injury enforces Indian Wells retirement anaivanovic.com.  Arkistoitu 23.6.2012. Viitattu 30.6.2012. (englanniksi)
24. ↑  Olympics: Clijsters d. Ivanovic tennis.com.  Arkistoitu 4.8.2012. Viitattu 16.8.2012. (englanniksi)
25. ↑  Ivanovic crashes out of WTA Montreal bangkokpost.com. Viitattu 16.8.2012. (englanniksi)
26. ↑  Ivanovic's drought ends with berth in quarterfinals espn.go.com. Viitattu 8.9.2012. (englanniksi)
27. ↑  Serena returns to U.S. Open semis cnn.com. Viitattu 8.9.2012. (englanniksi)
28. ↑  Spain overcome Djokovic and Ivanovic for Hopman Cup shock reuters.com.  Arkistoitu 10.1.2013. Viitattu 10.1.2013. (englanniksi)
29. ↑  Sharapova Gets 500th Career Match Win wtatennis.com. Viitattu 15.6.2013. (englanniksi)
30. ↑  Aga's First French Open Quarterfinal wtatennis.com. Viitattu 15.6.2013. (englanniksi)
31. ↑  Tenniskauden ensimmäiset finaalit pelattu - Serena aloitti vakuuttavasti Yle Urheilu. Viitattu 4.1.2014.
32. ↑  Tenniksen entinen ykköspelaaja lopettaa *yle.fi*. Viitattu 27.4.2018.
33. ↑  Ana Ivanovic : « Maria is a very nice girl » Marija Kirilenko.  Arkistoitu 13.11.2008. Viitattu 1.11.2010. (englanniksi)
34. ↑  Ivanovic & Djokovic: It's Complicated wtatennis.com. Viitattu 25.12.2013. (englanniksi)
35. ↑  Training in California Ana Ivanović.  Arkistoitu 25.10.2010. Viitattu 1.11.2010. (englanniksi)
36. ↑  Kommentaattori-valmentaja ei kelvannut Ivanovicille YLE Urheilu. Viitattu 1.11.2010.
37. ↑  Nigel Sears quits LTA to coach Ana Ivanovic telegraph.co.uk. Viitattu 30.6.2011. (englanniksi)
38. ↑  Ivanovic signs contract with Yonex Yahoo Sport.  Arkistoitu 19.1.2015. Viitattu 1.11.2010. (englanniksi)
39. ↑  Urheilun superpari vihittiin: Schweinsteiger nai kuvankauniin tennistähden Italiassa *iltalehti.fi*. Viitattu 12.7.2016.
40. ↑  Iloisia uutisia - tenniskentiltä vetäytynyt kaunotar odottaa esikoistaan *SuomiUrheilu*.  28.9.2017. Viitattu 28.9.2017.
41. ↑  Victoria Chiesa: Ivanovic welcomes son with husband Schweinsteiger *WTA Tennis*.  19.3.2018. Viitattu 27.4.2018. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ana Ivanović**.
* Virallinen sivusto (englanniksi)
* Ana Ivanović WTA:n sivuilla (englanniksi)

|  |  |  |  |
| --- | --- | --- | --- |
| 

| * n
* k
* m
WTA-tenniksen maailmanlistan ykköspelaajat |
| --- |
|  |
| 
* Yhdysvallat Chris Evert (1975/1985 – 260 vk)
* Australia Evonne Goolagong (1976 – 2 vk)
* Yhdysvallat Martina Navrátilová (1978/1987 – 331 vk)
* Yhdysvallat Tracy Austin (1980 – 22 vk)
* Saksa Steffi Graf (1987/1997 – 377 vk)
* Jugoslavia/Jugoslavian liittotasavalta/Yhdysvallat Monica Seles (1991/1996 – 178 vk)
* Espanja Arantxa Sánchez Vicario (1995 – 12 vk)
* Sveitsi Martina Hingis (1997/2001 – 209 vk)
* Yhdysvallat Lindsay Davenport (1998/2006 – 98 vk)
* Yhdysvallat Jennifer Capriati (2001/2002 – 17 vk)
* Yhdysvallat Venus Williams (2002 – 11 vk)
* Yhdysvallat Serena Williams (2002/2017 – 319 vk)
* Belgia Kim Clijsters (2003/2011 – 20 vk)
* Belgia Justine Henin (2003/2008 – 117 vk)
* Ranska Amélie Mauresmo (2004/2006 – 39 vk)
* Venäjä Marija Šarapova (2005/2012 – 21 vk)
* Serbia Ana Ivanović (2008 – 12 vk)
* Serbia Jelena Janković (2008/2009 – 18 vk)
* Venäjä Dinara Safina (2009 – 26 vk)
* Tanska Caroline Wozniacki (2010/2018 – 71 vk)
* Valko-Venäjä Viktoryja Azarenka (2012/2013 – 51 vk)
* Saksa Angelique Kerber (2016/2017 – 34 vk)
* Tšekki Karolína Plíšková (2017 – 8 vk)
* Espanja Garbiñe Muguruza (2017 – 4 vk)
* Romania Simona Halep (2017/2019 – 64 vk)
* Japani **Naomi Ōsaka (2019 – 18 vk)**

 |

 |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Puola

 |

 |